Document ID: 32014R0167

Title and Content:
ΚΑΝΟΝΙΣΜΌΣ (ΕΕ) αριθ. 167/2014 ΤΗΣ ΕΠΙΤΡΟΠΉΣ της 21ης Φεβρουαρίου 2014 για τροποποίηση του παραρτήματος I του κανονισμού (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου σχετικά με τις εξαγωγές και εισαγωγές επικίνδυνων χημικών προϊόντων Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τις εξαγωγές και εισαγωγές επικίνδυνων χημικών προϊόντων (1), και ιδίως το άρθρο 22 παράγραφος 4, Εκτιμώντας τα ακόλουθα: (1) Με τον κανονισμό (ΕΚ) αριθ. 689/2008 τέθηκε σε εφαρμογή η σύμβαση του Ρότερνταμ σχετικά με τη διαδικασία συναίνεσης μετά από ενημέρωση («διαδικασία ΣΜΕ») όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο, η οποία υπεγράφη στις 11 Σεπτεμβρίου 1998 και εγκρίθηκε, εξ ονόματος της Κοινότητας, με την απόφαση 2003/106/ΕΚ του Συμβουλίου (2). (2) Είναι σκόπιμο η κανονιστική δράση σχετικά με ορισμένες χημικές ουσίες που λαμβάνεται κατ’ εφαρμογήν του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (3), του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (4) και του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (5) να ληφθεί υπόψη. (3) Κατά την έκτη συνεδρίαση από τις 28 Απριλίου έως τις 10 Μαΐου 2013, η διάσκεψη των μερών της σύμβασης του Ρότερνταμ αποφάσισε να συμπεριλάβει τις ουσίες azinphos-methyl, υπερφθοροκτανοσουλφονικό οξύ, σουλφονικά υπερφθοροοκτάνια υπερφθοροοκτανικές σουλφοναμίδες και υπερφθοροκτανοσουλφονικά σουλφονύλια στο παράρτημα III της εν λόγω σύμβασης, με αποτέλεσμα τα εν λόγω χημικά προϊόντα να υπόκεινται στη διαδικασία ΣΜΕ βάσει της εν λόγω σύμβασης. Ως εκ τούτου, τα εν λόγω χημικά προϊόντα πρέπει να διαγραφούν από τον κατάλογο χημικών προϊόντων που περιλαμβάνεται στο μέρος 2 του παραρτήματος I του κανονισμού (ΕΚ) αριθ. 689/2008 και να προστεθούν στον κατάλογο χημικών ουσιών που περιέχεται στο μέρος 3 του εν λόγω παραρτήματος. (4) Η διάσκεψη των μερών της σύμβασης του Ρότερνταμ αποφάσισε επίσης να περιλάβει στο παράρτημα III της εν λόγω σύμβασης, τους εμπορικούς πενταβρωμοδιφαινυλαιθέρες, συμπεριλαμβανομένων των τετρα- και πενταβρωμοδιφαινυλαιθέρων, καθώς και τους εμπορικούς οκταβρωμοδιφαινυλαιθέρες, συμπεριλαμβανομένων των εξα- και επταβρωμοδιφαινυλαιθέρων, με αποτέλεσμα τα εν λόγω χημικά προϊόντα να υπόκεινται στη διαδικασία ΣΜΕ βάσει της εν λόγω σύμβασης. Δεδομένου ότι ο τετραβρωμοδιφαινυλαιθέρας, ο πενταβρωμοδιφαινυλαιθέρας, ο εξαβρωμοδιφαινυλαιθέρας και ο επταβρωμοδιφαινυλαιθέρας αναφέρονται ήδη στο παράρτημα V του κανονισμού (ΕΚ) αριθ. 689/2008 και, ως εκ τούτου, υπόκεινται σε απαγόρευση εξαγωγής, τα εν λόγω χημικά προϊόντα δεν έχουν προστεθεί στον κατάλογο χημικών προϊόντων που περιλαμβάνεται στο μέρος 3 του παραρτήματος I του κανονισμού (ΕΚ) αριθ. 689/2008. (5) Η έγκριση της ουσίας βρωμίδιο του διδεκυλοδιμεθυλαμμώνιου έχει αποσυρθεί σύμφωνα με τον κανονισμό (ΕΚ) αριθ. 1107/2009, με αποτέλεσμα το βρωμίδιο του διδεκυλοδιμεθυλαμμώνιου να έχει απαγορευθεί για χρήση ως φυτοφάρμακου της ομάδας των φυτοπροστατευτικών προϊόντων και, κατά συνέπεια, επιβάλλεται να προστεθεί στον κατάλογο χημικών ουσιών που περιέχεται στο μέρος 1 του παραρτήματος I του κανονισμού (ΕΚ) αριθ. 689/2008. (6) Η εγγραφή για τις χλωρικές ενώσεις στα μέρη 1 και 2 του παραρτήματος I του κανονισμού (ΕΚ) αριθ. 689/2008, πρέπει να τροποποιηθεί προκειμένου να υπάρξει μεγαλύτερη σαφήνεια σχετικά με το ποιες ουσίες προορίζονταν να καλυφθούν από την εν λόγω εγγραφή. (7) Επομένως, ο κανονισμός (ΕΚ) αριθ. 689/2008 θα πρέπει να τροποποιηθεί αναλόγως. (8) Θα πρέπει να μετατεθεί χρονικά η εφαρμογή του παρόντος κανονισμού προκειμένου να δοθεί επαρκής χρόνος στη βιομηχανία να λάβει τα μέτρα που είναι αναγκαία για τη συμμόρφωση με αυτόν, και στα κράτη μέλη να λάβουν τα αναγκαία μέτρα για την εφαρμογή του. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 689/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαΐου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Φεβρουαρίου 2014.

Classification Labels:
986
703
36
1164
249

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 13
2442
614
1362
2090
2014

EuroVoc IDs (Expanded): 13
2442
614
1362
2090
2014

Dataset Source: meu

Split: test